Svendborg:Den primært indvandrerbaserede bande Black Army har ikke etableret sig i Svendborg, men det er ikke ensbetydende med, at den ikke har forsøgt at gøre det.

Vi har tidligere berettet om voldelige optrin og hashsalg i og omkring det kommunale, brugerstyrede værested Den Blå Lagune på Nordre Kaj i Svendborg, og meddelsomheden hos politiet har ikke været stor undervejs.

Men nu åbner Leon Sørensen, der er politikommissær og efterforskningsleder hos Fyns Politi i Svendborg, en smule uden dog at være direkte gavmild med detaljerne.

- I forsommeren rykkede en gruppering ind i Den Blå Lagune og sagde "vi styrer her, og det er os, der står for hashsalget", fortæller han.

Nogle i gruppen er medlemmer af Black Army og holder til i Odense, mens andre bor i Svendborg og befinder sig i periferien af dels Black Army, dels banden UTF - United Tribuns Forever - de er en form for søsterklub til Black Army og også holder til i Odense, forklarer politikommissæren.